**PREDKLADACIA SPRÁVA**

Predkladaný návrh zákona, ktorým sa menia a dopĺňajú niektoré zákony v súvislosti s rozvojom automatizovaných vozidiel (ďalej len „návrh zákona“) je predkladaný na základe plánu legislatívnych úloh vlády Slovenskej republiky na rok 2022 v rámci projektu „*Zlepšenie verejných politík v oblasti dopravy, inovačnej kapacity v doprave a podpora partnerstva v zavádzaní inteligentnej mobility“*.

Predmetom návrhu zákona je zavedenie ustanovení regulujúcich najmä podmienky skúšobnej prevádzky automatizovaných vozidiel a plne automatizovaných vozidiel, ako aj právna úprava ďalších aspektov súvisiacich so zavedením takýchto vozidiel do skúšobnej prevádzky na pozemných komunikáciách, vrátane úprav kompetencií národného koordinátora inteligentnej mobility a rozšírenia kompetencii orgánu typového schvaľovania v oblasti vydávania povolenia na skúšobnú prevádzku. Návrh zákona zároveň ustanovuje podmienky povolenia prevádzky automatizovaného doručovacieho vozidla, vrátane podania návrhu na povolenie jeho prevádzky, proces schvaľovania typovým schvaľovacím orgánom, rozhodnutie typového schvaľovacieho orgánu, odvolacie konanie a povinnosti držiteľa povolenia prevádzky automatizovaného doručovacieho vozidla.

Cieľom návrhu zákona je pripraviť zákonnú úpravu na neustále napredujúci technický a technologický pokrok v oblasti mobility využívajúcej automatizované systémy a inteligentné systémy, a tým podporiť zavádzanie inteligentnej mobility v podmienkach Slovenskej republiky.

Skúsenosti v oblasti implementácie inteligentnej mobility do praxe vykazujú značné úspechy v testovaní automatizovaných konceptov. Viaceré štáty v súčasnosti už disponujú právnou úpravou regulujúcou všetky aspekty prevádzky automatizovaných vozidiel, plne automatizovaných vozidiel a automatizovaných doručovacích vozidiel ako sú napríklad definícia týchto vozidiel, zodpovednostné vzťahy v prípade spôsobenia škody, povinnosti prevádzkovateľov a podobne.

Návrh zákona má pozitívne vplyvy na životné prostredie, pozitívne sociálne vplyvy a pozitívny vplyv na podnikateľské prostredie. Návrh zákona má negatívny vplyv na rozpočet verejnej správy, nemá vplyv na informatizáciu spoločnosti, vplyvy na služby verejnej správy pre občana ani vplyvy na manželstvo, rodičovstvo a rodinu.

 Návrh zákona sa nepredkladá do vnútrokomunitárneho pripomienkového konania.

Dátum účinnosti bol navrhnutý s prihliadnutím na predpokladanú dĺžku legislatívneho procesu a potrebnú legislvakačnú lehotu.